Diari Oficial de la Generalitat Valenciana


Sumari del DOGV 7426, del 18-12-2014 (2014/11910)

ORDE 21/2014, de 11 de desembre, de la Conselleria de Benestar Social, per la qual s'aproven les bases i es convoca el Premi a la Labor Desenrotllada en Favor de la Família de la Comunitat Valenciana en 2014.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7426

Data del DOGV
:   18-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11454


Data del document
:   11-12-2014

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 21/2014, de 11 de desembre, de la Conselleria de Benestar Social, per la qual s'aproven les bases i es convoca el Premi a la Labor Desenrotllada en Favor de la Família de la Comunitat Valenciana en 2014. [2014/11647]  
La família és un dels referents fonamentals de la ciutadania, a través de la qual es transmet des de l'herència cultural fins a tot allò que configura la convivència, els valors i les formes de vida.  
Com a nucli social bàsic, ha merescut menció especial en la Constitució espanyola, que establix en l'article 39, com a principi rector de la política social i econòmica, la protecció social, econòmica i jurídica de la família.  
La Direcció General de Família i Dona és l'òrgan directiu de la Conselleria de Benestar Social a qui corresponen, entre altres funcions, les de fomentar i desenrotllar una cultura de família, que incidisca en línies preventives d'actuació, formació, intervenció, participació i promoció del seu benestar.  
Basant-se en estes funcions, la Conselleria de Benestar Social considera convenient atorgar un premi honorífic a les persones físiques o jurídiques que hagen realitzat actuacions a favor de la família durant l'últim any, mereixedores de tal reconeixement.  
Per tot això, i fent ús de les facultats que em conferix l'article 28 de la Llei 5/1983, de 30 de desembre, del Consell, i el Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social.  
  
  
ORDENE  
  
Article 1. Objecte  
És objecte d'esta orde la convocatòria de concurs públic per a la concessió del Premi a la Labor Desenrotllada en 2014 a Favor de la Família de la Comunitat Valenciana, i mencions honorífiques amb el mateix objecte.  
Les bases per les quals es regirà la convocatòria figuren com a annex I d'esta orde.  
La seua finalitat és reconéixer el paper, les característiques i el valor del treball realitzat de manera desinteressada per persones físiques o jurídiques en benefici de la família en l'àmbit de la Comunitat Valenciana, tot contribuint a la construcció d'una societat més justa i solidària.  
  
Article 2. Premis  
El premi consistirà en una placa commemorativa i un diploma acreditatiu, i les mencions honorífiques en un diploma acreditatiu.  
  
  
DISPOSICIONS FINALS  
  
Primera. Autorització  
S'autoritzen la Secretaria Autonòmica de Família i Solidaritat, la Subsecretaria de la Conselleria de Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i aplicació d'esta orde.  
  
  
Segona. Vigència  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
Tercera. Recursos  
Contra les bases de la present convocatòria, que posa fi a la via administrativa, es pot interposar potestativament un recurs de reposició davant del mateix òrgan que l'ha dictat, en el termini d'un mes comptat des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé directament un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos a comptar des de l'endemà del dia de publicació, de conformitat amb l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar-ne qualsevol altre que estimen procedent.  
  
València, 11 de desembre de 2014  
  
La consellera de Benestar Social  
ASUNCIÓN SÁNCHEZ ZAPLANA  
  
  
  
ANNEX I  
Bases  
  
Primera. Objecte  
És objecte d'esta orde la convocatòria d'un concurs públic per a la concessió del Premi a la Labor Desenrotllada en 2014 a Favor de la Família en l'àmbit de la Comunitat Valenciana, i mencions honorífiques amb el mateix objecte.  
  
Segona. Participants  
Podran concórrer al premi les persones físiques o jurídiques que complisquen els requisits següents:  
a) Persones físiques:  
Desenrotllar activitats i programes d'interés general que comporten un compromís a favor de la família, que incidisquen en l'àmbit territorial de la Comunitat Valenciana bé siga en tot o en part, durant els dos últims exercicis.  
b) Persones jurídiques:  
1. Tindre personalitat jurídica pròpia i estar legalment constituïdes com a entitat, associació o fundació.  
2. No tindre ànim de lucre.  
3. Desenrotllar activitats i programes d'interés general que comporten un compromís a favor de la família, que incidisquen en l'àmbit territorial de la Comunitat Valenciana bé siga en tot o en part, durant els dos últims exercicis.  
4. Les associacions i fundacions han d'estar legalment inscrites en algun dels registres d'associacions o fundacions de la Comunitat Valenciana, dependents de la Conselleria de Governació i Justícia, o en qualsevol altre registre d'àmbit estatal amb la mateixa validesa legal que els anteriors.  
  
Tercera. Sol·licituds  
Podran presentar sol·licituds les persones físiques o jurídiques que complisquen els requisits establits en la base segona d'esta orde. La sol·licitud ha de formalitzar-se segons el model inclòs en l'annex II d'esta orde.  
  
Quarta. Documentació  
A la sol·licitud s'adjuntarà la documentació següent:  
a) En tots els casos:  
- Exposició raonada dels motius pels quals es considera la persona física o jurídica com a creditora al premi o menció, juntament amb una memòria, l'extensió de la qual no superarà els cinc folis, en la qual s'arreplegue l'acció o accions concretes, de les realitzades, que es consideren mereixedores dels premis.  
- En suport de la sol·licitud es podrà presentar material annex (vídeos, memòries anuals, etc.) que amplie la informació sobre les activitats exercides per la candidatura.  
- Tota la documentació que es presente serà original o, si és còpia, legalitzada per notari o compulsada.  
b) Persones físiques:  
- Autorització expressa a la Conselleria de Benestar Social, inclosa en la sol·licitud, perquè, d'acord amb el que disposa l'article 6 de la Llei Orgànica 15/1999, de 13 de desembre, de Protecció de Dades de Caràcter Personal i la resta de normativa aplicable, puga accedir a les seues dades personals que es troben en el sistema de verificació de dades d'identitat. No obstant això, si de la comprovació efectuada resultara alguna discordança amb les dades facilitades en la sol·licitud, l'òrgan instructor estarà facultat per a realitzar les actuacions procedents per a aclarir-la  
Si la persona sol·licitant no dóna eixa autorització, haurà d'aportar-se una còpia compulsada del Document Nacional d'Identitat (DNI), Número d'Identificació d'Estranger (NIE) o passaport.  
c) Persones jurídiques:  
- Autorització expressa a la Conselleria de Benestar Social, inclosa en la sol·licitud, perquè esta comprove telemàticament les dades fiscals identificatives de l'entitat sol·licitant que es troben en l'Agència Estatal d'Administració Tributària. No obstant això, si de la comprovació efectuada resulta alguna discordança amb les dades facilitades en la sol·licitud, l'òrgan instructor estarà facultat per a realitzar les actuacions procedents per a aclarir-la.  
Si no dóna eixa autorització, haurà d'aportar una còpia compulsada del CIF de l'entitat.  
- Estatuts, escriptura de constitució, o documentació que acredite la seua titularitat pública.  
- Documentació acreditativa de la inexistència de fi de lucre de l'entitat.  
- Documentació acreditativa de l'existència de seu o seus, a la Comunitat Valenciana.  
- Documentació que acredite la representació que ostenta la persona que subscriu o firma la sol·licitud, així com còpia compulsada del seu DNI, NIE o passaport, o l'autorització expressa per a accedir a les seues dades d'identitat que se cita en l'apartat b anterior.  
- Acreditació de la inscripció en el registre d'associacions o fundacions de la Comunitat Valenciana, dependent de la Conselleria de Governació i Justícia, o en qualsevol altre d'àmbit estatal, que tinga el mateix objecte que els anteriors, si és procedent. Les entitats públiques estaran exemptes de presentar este document.  
  
Quinta. Termini de presentació  
1. El termini de presentació de sol·licituds s'iniciarà l'endemà de la publicació de la present convocatòria en el Diari Oficial de la Comunitat Valenciana i finalitzarà el 31 de març de 2015, inclusivament.  
2. La documentació, que haurà de ser dirigida a la Direcció General de Família i Dona, amb la indicació «Premi Labor Família», es pot presentar davant de la Direcció General de Família i Dona o en qualsevol dels llocs que amb caràcter general reconeix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
La presentació de les sol·licituds en les oficines de correus ha d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el reglament pel qual es regula la prestació de servicis postals.  
  
Sexta. Jurat  
1. Es constituirà un jurat, que avaluarà les sol·licituds i emetrà un veredicte no vinculant que elevarà a la persona titular de la Conselleria de Benestar Social, perquè resolga com siga procedent. El jurat podrà proposar que es deixe desert el premi o qualsevol de les mencions.  
  
2. El jurat estarà compost per persones de la Comunitat Valenciana que tinguen rellevància en l'àmbit de la família pels seus coneixements i activitats. Tindrà la distribució següent:  
- Presidència: la persona titular de la Direcció General de Família i Dona.  
- Vocals: tres vocals, designats per la persona titular de la Conselleria de Benestar Social, d'entre persones destacades pels seus coneixements, activitats i altres mèrits en l'àmbit de la família.  
- Secretaria: un/a funcionari/a de la Direcció General de Família i Dona amb veu però sense vot.  
3. Per a un millor funcionament, el Jurat podrà comptar amb la col·laboració del personal tècnic especialitzat que considere necessari.  
4. És competència del jurat la interpretació i aplicació de les bases de la convocatòria, i pot excloure les candidatures el contingut o la presentació de les quals no s'ajusten a les condicions previstes en la present convocatòria.  
  
Sèptima. Avaluació de les sol·licituds  
Per a avaluar les sol·licituds presentades, el jurat tindrà en compte, entre altres, els mèrits següents:  
a) referides totes al fet pel qual se sol·licita el premi:  
- repercussió social.  
- nombre de famílies a què arriba.  
- tipologia de les famílies a què afecta (a totes, nombroses, monoparentals, etc.)  
b) Altres accions realitzades en favor de la família, diferents d'aquella per la qual s'opta al premi.  
  
Octava. Resolució del concurs  
1. La resolució del premi i les mencions honorífiques l'ha de fer la persona titular de la Conselleria de Benestar Social, amb el veredicte previ i no vinculant del jurat, una vegada examinades les sol·licituds presentades, i no pot recaure en la mateixa persona el premi i una menció honorífica.  
Així mateix la Conselleria de Benestar Social pot proposar que siguen guardonades persones físiques o jurídiques que complisquen els requisits indicats en la base segona, encara que no hagen presentat sol·licitud.  
2. El termini màxim per a resoldre serà de sis mesos comptats a partir de l'endemà del dia en què acaba el termini de presentació de sol·licituds.  
En aquells supòsits en què no es produïsca resolució expressa, s'entendrà que les sol·licituds han sigut desestimades, d'acord amb l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.  
3. La resolució de la convocatòria es farà pública, posarà fi a la via administrativa i podrà ser recorreguda potestativament en reposició tal com establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé s'hi podrà plantejar directament recurs contenciós administratiu, d'acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Novena. Premis  
1. Es concedirà un premi i dos mencions honorífiques.  
Excepcionalment podran concedir-se altres mencions honorífiques o diplomes, si hi ha candidatures que s'estimaren mereixedores, donada la rellevància de l'actuació realitzada.  
2. L'entrega del premi a la labor desenrotllada en favor de la família de la Comunitat Valenciana podrà realitzar-se en un acte públic que organitzarà la Direcció General de Família i Dona, amb presència del jurat i les persones guardonades o els seus representants.  
  
Deu. Acceptació de les bases  
La participació en el concurs comporta la plena acceptació de les bases de la present convocatòria.